title: Directiva 93/21/CEE a Comisiei din 27 aprilie 1993 de efectuare a celei de-a optsprezecea adaptări la progresul tehnic a Directivei 67/548/CEE a Consiliului privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase

text:
               13/Volumul 11

               RO

               Jurnalul Ofícial al Uniunii Europene

               197

         31993L0021

               L 110/20

               JURNALUL OFÍCIAL AL UNIUNII EUROPENE

      DIRECTIVA 93/21/CEE A COMISIEI

   din 27 aprilie 1993
   de efectuare a celei de-a optsprezecea adaptări la progresul tehnic a Directivei 67/548/CEE a Consiliului privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase
   COMISIA COMUNITĂȚILOR EUROPENE,
   având în vedere Tratatul de instituire a Comunității Economice Europene,
   având în vedere Directiva 67/548/CEE a Consiliului din 27 iunie 1967 privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase (1), astfel cum a fost modificată ultima dată prin Directiva 92/69/CEE a Comisiei (2) și, în special, articolele 28 și 29,
   întrucât Directiva 92/32/CEE (3) a Consiliului modifică dispozițiile Directivei 67/548/CEE referitoare la clasificarea și etichetarea substanțelor periculoase;
   întrucât anexa II la Directiva 67/548/CEE conține simboluri și indicații de pericol; întrucât este necesară introducerea unui simbol nou pentru „periculos pentru mediu”;
   întrucât anexa III la Directiva 67/548/CEE conține o listă de fraze care indică natura riscurilor speciale atribuite substanțelor periculoase; întrucât este necesară introducerea unor fraze noi care să indice pericolul pentru sănătate al substanțelor toxice pentru reproducere; întrucât este, de asemenea, necesară introducerea unor fraze de risc combinate, noi, care să indice pericolul pentru mediu;
   întrucât anexa IV la Directiva 67/548/CEE cuprinde o listă de fraze care conțin recomandări de prudență referitoare la substanțele periculoase; întrucât este necesară revizuirea anumitor fraze de prudență referitoare la substanțele periculoase pentru mediu; întrucât este necesară introducerea unor fraze combinate referitoare la utilizarea substanțelor și preparatelor periculoase;
   întrucât anexa VI la Directiva 67/548/CEE conține un ghid pentru clasificarea și etichetarea substanțelor și preparatelor periculoase; întrucât este necesară modificarea ghidului respectiv pentru a include modificările ce rezultă din Directiva 92/32/CEE;
   întrucât măsurile prevăzute de prezenta directivă sunt conforme cu avizul Comitetului pentru adaptarea la progresul tehnic a directivelor privind eliminarea barierelor tehnice din calea comerțului cu substanțe și preparate periculoase,
   ADOPTĂ PREZENTA DIRECTIVĂ:
   Articolul 1
   Directiva 67/548/CEE se modifică după cum urmează:

               1.

               Anexa II se înlocuiește cu anexa I la prezenta directivă.

               2.

               Anexa III se înlocuiește cu anexa II la prezenta directivă.

               3.

               Anexa IV se înlocuiește cu anexa III la prezenta directivă.

               4.

               În anexa V, metoda B2: Toxicitatea acută (inhalare); punctul 1.6.2.4, (Testul-limită) se înlocuiește cu următorul text:
               „1.6.2.4   Testul-limită
               Dacă expunerea a cinci animale experimentale masculi și cinci animale experimentale femele la 20 mg per litru dintr-o substanță gazoasă sau 5 mg per litru dintr-o substanță sub formă de aerosoli sau dispersii timp de patru ore (sau, dacă acest lucru nu este posibil datorită proprietăților fizice sau chimice, inclusiv cele explozive, ale substanței de testare, concentrația maximă accesibilă) nu produce moartea nici unui animal în termen de 14 zile, se apreciază că nu mai este necesară continuarea testului.”

               5.

               Anexa VI, părțile I și II se înlocuiesc cu anexa IV la prezenta directivă.

         Articolul 2
   (1)   Statele membre adoptă și pun în aplicare actele cu putere de lege și actele administrative necesare pentru a se conforma prezentei directive, cu excepția acelora care se referă la buteliile mobile de gaz ce conțin butan, propan sau gaz petrolier lichefiat, până la 1 iulie 1994. Statele membre informează de îndată Comisia cu privire la aceasta.
   (2)   Statele membre adoptă și pun în aplicare, până la 31 octombrie 1997, actele cu putere de lege și actele administrative necesare pentru a se conforma acelor dispoziții ale capitolului 8.1 din anexa IV la prezenta directivă care se aplică buteliilor mobile de gaz ce conțin butan, propan sau gaz petrolier lichefiat. Statele membre informează de îndată Comisia cu privire la aceasta.
   (3)   Atunci când statele membre adoptă actele menționate la alineatele (1) și (2), ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitățile de efectuare a acestei trimiteri.
   Articolul 3
   Prezenta directivă se adresează statelor membre.

      Adoptată la Bruxelles, 27 aprilie 1993.

            Pentru Comisie

         Yannis PALEOKRASSAS

            Membru al Comisiei

      (1)  JO 196, 16.8.1967, p. 1.

      (2)  JO L 383, 29.12.1992, p. 113.

      (3)  JO L 154, 5.6.1992, p. 1.
   ANEXELE I, II, III și IV

      A se vedea Actul de aderare din 2003

      (JO L 236, 23.9.2003, p. 96).


title: Directiva 2008/123/CE a Comisiei din 18 decembrie 2008 de modificare a Directivei 76/768/CEE a Consiliului privind produsele cosmetice, în scopul adaptării anexelor II și VII ale acesteia la progresul tehnic (Text cu relevanță pentru SEE)

text:
               19.12.2008

               RO

               Jurnalul Oficial al Uniunii Europene

               L 340/71

      DIRECTIVA 2008/123/CE A COMISIEI

   din 18 decembrie 2008
   de modificare a Directivei 76/768/CEE a Consiliului privind produsele cosmetice, în scopul adaptării anexelor II și VII ale acesteia la progresul tehnic
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 76/768/CEE a Consiliului din 27 iulie 1976 privind apropierea legislațiilor statelor membre cu privire la produsele cosmetice (1), în special articolul 8 alineatul (2),
   după consultarea Comitetului științific pentru produse destinate consumatorilor,
   întrucât:

               (1)

               Comitetul științific pentru produse destinate consumatorilor („CSPC”) a concluzionat în avizul său din 20 iunie 2006 că „Deși acidul 4-aminobenzoic (PABA) este în prezent permis și utilizat ca produs de protecție solară, a devenit clar în cursul evaluării dosarului că multe din informații nu sunt conforme cu standardele și orientările actuale.” În scopul realizării unei evaluări exacte a riscului acidului 4-aminobenzoic, CSPC a cerut industriei cosmeticelor să prezinte, înainte de 1 iulie 2007, un nou dosar cu date suplimentare privind securitatea, conform standardelor moderne și orientărilor CSPC.

               (2)

               Industria cosmetică nu a răspuns solicitării CSPC referitoare la furnizarea de date suplimentare privind siguranța produselor, exprimate în avizul din 20 iunie 2006.

               (3)

               În lipsa unei evaluări exacte a riscului, nu se poate considera că acidul 4-aminobenzoic poate fi utilizat în condiții de siguranță ca filtru UV în produsele cosmetice și ar trebui, prin urmare, să fie eliminat din anexa VII și menționat în anexa II la Directiva 76/768/CEE.

               (4)

               În ceea ce privește Diethylamino Hydroxybenzoyl Hexyl Benzoate (INCI), CSPC a concluzionat, în avizul său din 15 aprilie 2008, că utilizarea acestei substanțe la o concentrație maximă de 10 % în produsele cosmetice, inclusiv în produsele de protecție solară, nu prezintă niciun risc pentru consumatori. În scopul extinderii domeniului de utilizare permisă a acestei substanțe, coloana „c” de la intrarea 28 ar trebui modificată în anexa VII la Directiva 76/768/CEE.

               (5)

               Măsurile prevăzute în prezenta directivă sunt conforme cu avizul Comitetului permanent pentru produse cosmetice,

         ADOPTĂ PREZENTA DIRECTIVĂ:
   Articolul 1
   Anexele II și VII la Directiva 76/768/CEE se modifică în conformitate cu anexa la prezenta directivă.
   Articolul 2
   (1)   Statele membre adoptă și publică, cel târziu la 8 iulie 2009, actele cu putere de lege și actele administrative necesare pentru a se conforma prezentei directive. Comisiei îi sunt comunicate de îndată de către statele membre textele acestor dispoziții.
   Acestea aplică dispozițiile stabilite la punctul 3 din anexa la prezenta directivă de la 8 iulie 2009.
   Acestea aplică dispozițiile stabilite la punctele 1 și 2 din anexa la prezenta directivă de la 8 octombrie 2009.
   Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Comisiei îi sunt comunicate de către statele membre textele principalelor dispoziții de drept intern pe care acestea le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 18 decembrie 2008.

            Pentru Comisie

         Günter VERHEUGEN

            Vicepreședinte

      (1)  JO L 262, 27.9.1976, p. 169.

      ANEXĂ
      Directiva 76/768/CEE se modifică după cum urmează:

                  1.

                  În anexa II, intrarea 167 „Esterii acidului 4-aminobenzoic, cu gruparea amino liberă, cu excepția celor indicați în anexa VII partea 2” se înlocuiește cu „acidul 4- aminobenzoic și esterii săi, cu gruparea amino liberă”.

                  2.

                  În anexa VII, intrarea 1 se elimină.

                  3.

                  În anexa VII, la intrarea 28, se elimină textul „în produsele de protecție solară” din coloana „c”.